|  |  |  |
| --- | --- | --- |
|  | **Muistio** |  |
|  |  |  |
|  |  |  |
|  | 3.7.2020 |  |
|  |  |  |

Miksi liikenne- ja viestintäministeriö ei luovuta Euroopan komission Yleisradio Oy:tä koskevaan tutkintaan valtiontukiasiassa liittyviä asiakirjoja?

Yleistä

Euroopan komissiossa on vireillä Yleisradio Oy:tä koskeva kantelu valtiontukiasiassa. Kantelussa on kyse siitä, että Medialiitto teki Euroopan komission kilpailupääosastolle kesäkuussa 2017 valtiontukikantelun, joka koskee erityisesti Ylen tekstimuotoista verkkosisältöä. Kantelun mukaan tekstimuotoinen journalistinen verkkosisältö ei ole osa Yleisradion harjoittamaa yleisradiotoimintaa, eikä sitä ole määritelty Yleisradion julkisen palvelun tehtävään. Lisäksi kantelussa nähtiin Ylen valvonnan olevan yleisradioiden rahoitusta koskevien valtiontukisääntöjen vastaista.

Komissio ja liikenne- ja viestintäministeriö ovat käyneet neuvotteluja asiasta. Useat eri tahot ovat pyytäneet asiasta käytyä komission ja ministeriön välistä kirjeenvaihtoa ja Suomen komissiolle lähettämiä vastineita (14.11.2017 ja 27.9.2019). Liikenne- ja viestintäministeriö ei voi kuitenkaan lain mukaan julkistaa tai luovuttaa näitä asiakirjoja tai viestejä.

*Sovellettavat säännökset*

Viranomaisten toiminnan julkisuudesta annetun lain (621/1999, *julkisuuslaki*) 1 §:n mukaan viranomaisten asiakirjat ovat julkisia, jollei laissa erikseen toisin säädetä.

Julkisuuslain 6 §:ssä säädetään siitä, milloin viranomaisen laatima asiakirja tulee julkiseksi. Julkisuuslain 6 §:n 1 momentin 9 kohdan mukaan muu kuin 6 §:n 1 momentin 1–3 sekä 5–8 kohdassa tarkoitettu asiakirja tulee julkiseksi, kun asia, jota se koskee, on siinä viranomaisessa käsitelty loppuun.

Julkisuuslain perustelujen (HE 30/1998, s. 62) mukaan julkisuuslain 6 §:n 1 momentin 9 kohta tulisi momentin muut säännökset huomioon otettuina sovellettavaksi ensisijaisesti viranomaisen sellaisessa asiassa laatimaan asiakirjaan, jossa ei anneta toimituskirjaa tai lähetetä asiakirjaa ulkopuolisille. Asian käsittely viranomaisessa voi päättyä eri tavoin. Usein asian käsittely viranomaisessa päättyy muodolliseen toimeen, esimerkiksi ratkaisun antamiseen. Asian käsittelyn päättyminen ei kuitenkaan aina ilmene mistään nimenomaisesta toimesta. Olennaista on, että asiaa ei enää käsitellä siinä viranomaisessa. Asian käsittely viranomaisessa voi päättyä myös siten, että viranomaisen asiasta laatima lopullinen asiakirja, kuten suunnitelma, ehdotus tai mietintö, valmistuu.

Julkisuuslain 24 §:n 1 momentin 2 kohdan mukaan muut kuin 1 kohdassa tarkoitetut asiakirjat, jotka koskevat Suomen suhteita toiseen valtioon tai kansainväliseen järjestöön, asiakirjat, jotka liittyvät kansainvälisessä lainkäyttö- tai tutkintaelimessä tai muussa kansainvälisessä toimielimessä käsiteltävään asiaan, ja asiakirjat, jotka koskevat Suomen valtion, Suomen kansalaisten, Suomessa oleskelevien henkilöiden tai Suomessa toimivien yhteisöjen suhteita toisen valtion viranomaisiin, henkilöihin tai yhteisöihin, jos tiedon antaminen niistä aiheuttaisi vahinkoa tai haittaa Suomen kansainvälisille suhteille tai edellytyksille toimia kansainvälisessä yhteistyössä.

Euroopan parlamentin ja neuvoston asetuksen (EY) n:o 1049/2001 Euroopan parlamentin, neuvoston ja komission asiakirjojen saamisesta yleisön tutustuttavaksi (avoimuusasetus) 5 artiklan mukaan, kun jäsenvaltio vastaanottaa pyynnön, joka koskee sen hallussa olevaa toimielimestä peräisin olevaa asiakirjaa, jäsenvaltio kuulee asianomaista toimielintä, jollei ole selvää, että asiakirja on luovutettava tai että sitä ei tule luovuttaa, voidakseen tehdä päätöksen, joka ei vaaranna tämän asetuksen tavoitteiden saavuttamista. Jäsenvaltio voi tämän asemesta toimittaa pyynnön edelleen asiakirjan laatineelle toimielimelle.

Yleisradio Oy:tä koskevaan tutkintaan liittyvät asiakirjat

Pyydetyt asiakirjat koskevat Euroopan komissiossa vireillä olevaa kantelua, jossa väitetään, että Yleisradio Oy:lle on myönnetty kiellettyä valtiontukea. Kantelun käsittely on komissiossa kesken.

Euroopan komissiosta peräisin olevien asiakirjojen luovuttamista ja mahdollisia salassapitoperusteita arvioidessaan ministeriö on kuullut asiassa komissiota. Komissio on ilmoittanut liikenne- ja viestintäministeriölle avoimuusasetuksen 5 artiklan 1 kohdan mukaisesti vastustavansa asiakirjojen luovuttamista. Täten asiakirjoja, jotka ovat toimielimestä peräisin ei voida luovuttaa tai julkaista. Näin myös tulkittiin korkeimman hallinto-oikeuden ratkaisussa KHO 5.7.2016/2973. Ratkaisussa katsottiin, että kansainvälisessä toimielimessä vireillä olleeseen asiaan liittyvä toimielimestä peräisin oleva asiakirja oli salassa pidettävä, koska toimielin oli ilmoittanut vastustavansa asiakirjan luovuttamista.

Liikenne- ja viestintäministeriö on ollut yhteydessä komissioon ja toimittanut komissiolle sen pyytämiä vastineita, lausuntoja, lisäselvityksiä, lakiluonnoksia ja muuta tietoa. Asiakirjoissa käsitellään komission väitteitä ja näkemyksiä. Lisäksi asiakirjat liittyvät julkisuuslain 24 §:n 1 momentin 2 kohdassa tarkoitetulla tavalla kansainvälisessä toimielimessä, Euroopan komissiossa, vireillä olevaan asiaan. Komissio on ilmoittanut liikenne- ja viestintäministeriölle vastustavansa myös näiden asiakirjojen luovuttamista. Selvyyden vuoksi on todettava, että liikenne- ja viestintäministeriön tulkinnan mukaan ministeriön laatimien asiakirjojen luovuttaminen asian käsittelyn ollessa kesken voi aiheuttaa vahinkoa tai haittaa Suomen kansainvälisille suhteille tai edellytyksille toimia kansainvälisessä yhteistyössä.